Návrh na neudelenie štátneho súhlasu
 na pôsobenie súkromnej vysokej školy s názvom 
Slovanská medzinárodná univerzita Majstra Pavla v Košiciach 
 
1. Úvod
	
	Ministerstvo školstva Slovenskej republiky (ďalej len „ministerstvo školstva“) predkladá vláde Slovenskej republiky (ďalej len „vláde“) návrh na neudelenie štátneho súhlasu na pôsobenie súkromnej vysokej školy s názvom Slovanská medzinárodná univerzita Majstra Pavla v Košiciach v súlade s § 47 ods. 7 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje/neudeľuje štátny súhlas na pôsobenie súkromnej vysokej školy v súlade s § 47 ods. 6, 7 a § 102 ods. 1 písm. c) zákona o vysokých školách.

2. Návrh

2.1. Návrh a odôvodnenie

	V súčasnosti pôsobia na území Slovenskej republiky štyri súkromné vysoké školy. Podľa zákona o vysokých školách o pôsobenie ako súkromná vysoká škola môže požiadať iba právnická osoba, ktorá je zriadená alebo založená na vzdelávanie a výskum. Po splnení  podmienok jej vláda SR udelí štátny súhlas na takéto pôsobenie.  

	Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) s názvom Slovanská medzinárodná univerzita Majstra Pavla v Košiciach v súlade s § 47 zákona o vysokých školách podala na ministerstvo školstva v roku 2003 právnická osoba International education, s. r. o. so sídlom  v Košiciach, ktorej štatutárnym orgánom sú konatelia prof. Ing. Vasil Dornič, DrSc. a prof. RNDr. Pavel Galajda, DrSc., má právnu formu spoločnosti s ručením obmedzeným, je založená na vzdelávanie a výskum a je zapísaná dňa 8. 12. 2003 v obchodnom registri v odd. Sro vo vložke číslo 14428/V (Okresný súd Košice I). Doplnená žiadosť bola doručená Ministerstvu školstva SR 13. marca 2004. Po posúdení tejto žiadosti ministerstvom školstva a jej doplnení si ministerstvo školstva vyžiadalo stanovisko k tejto žiadosti od Akreditačnej komisie v súlade s § 47 zákona o vysokých školách. Akreditačná komisia v súlade so zákonom o vysokých školách túto žiadosť posúdila na základe predložených podkladov a na svojom 14. zasadaní konanom v dňoch 6. až 8. októbra 2004 na Donovaloch prijala uznesenie 14.4.3, v ktorom sa uvádza: „Akreditačná komisia po posúdení projektu podľa § 82 ods. 2 písm. e/ zákona č. 131/2002 Z. z. o vysokých školách... a v súlade s čl. 5 ods. 7 štatútu AK, nesúhlasí s udelením štátneho súhlasu spoločnosti International education, spol. s r. o., so sídlom v Košiciach na pôsobenie ako súkromnej vysokej školy s názvom „Slovanská medzinárodná univerzita Majstra Pavla“ so sídlom v Košiciach. Toto odporúčanie sa opiera o skutočnosť, že Akreditačná komisia vydala nesúhlasné stanovisko ku každému z predložených študijných programov z týchto dôvodov:
-	navrhované študijné programy nenapĺňajú požadovanú štruktúru vedomostí stanovených opisom študijného odboru,
-	chýba materiálno-technická základňa na zabezpečenie výučby navrhovaných študijných programov (pilot, ošetrovateľstvo...),
-	z hľadiska personálnych garancií, štruktúra učiteľov nezodpovedá štruktúre navrhovaných predmetov; ich odborná orientácia nebola jednoznačne dokladovaná.“
Z uvedeného vyplýva, že navrhovaná vysoká škola nie je spôsobilá poskytovať vysokoškolské vzdelávanie v žiadnom predloženom študijnom programe. Predložené vnútorné predpisy sú po negatívnom vyjadrení Akreditačnej komisie v rozpore so zákonom o vysokých školách v tom, že obsahujú názov „univerzita“ a podľa § 2 ods. 14 zákona o vysokých školách slovo „univerzita“ môže mať v názve len univerzitná vysoká škola. Vyjadrenie k začleneniu vysokej školy (univerzitná, neuniverzitná) je v kompetencii Akreditačnej komisie a Akreditačná komisia sa k udeleniu štátneho súhlasu, a teda aj k začleneniu vysokej školy vyjadrila negatívne. Vnútorné predpisy sú tiež viazané na študijné  programy a na žiadosť, ku ktorej a ku ktorým Akreditačná komisia vyjadrila negatívne stanovisko. 

	Keďže sú splnené podmienky na neudelenie štátneho súhlasu podľa § 47 ods. 7 zákona o vysokých školách (Akreditačná komisia vydala nesúhlasné stanovisko ku každému z predložených študijných programov, návrhy vnútorných predpisov po vyjadrení Akreditačnej komisie sú v rozpore so zákonom a s inými všeobecne záväznými právnymi predpismi), 

navrhuje ministerstvo školstva vláde neudeliť štátny súhlas

právnickej osobe  International education, s. r. o. so sídlom  v Košiciach. Čiže uvedená právnická osoba nie je oprávnená pôsobiť ako súkromná vysoká škola s názvom Slovanská medzinárodná univerzita Majstra Pavla v Košiciach. 	

2.2. Charakteristika Slovanskej medzinárodnej univerzity Majstra Pavla v Košiciach (ďalej len „SMUMP“)
2.2.1. Štúdium a absolventi
Študijné programy
uvedené v žiadosti, (ku ktorým sa vyjadrila Akreditačná komisia negatívne – pozri časť 2.1.):
Aplikovaná informatika – 1., 2. a 3. stupeň
Ošetrovateľstvo – 1. stupeň
Pilot lietadla – 1. stupeň
Riadenie letovej prevádzky – 1. stupeň
Avionické systémy lietadiel – 1., 2., a 3. stupeň
Letecké draky a motory - (1. stupeň)
Architektúra a urbanizmus - (1., 2. a 3. stupeň)
Medzinárodné vzťahy – (1., 2 a 3. stupeň) 
Pozemné stavby a vodné stavby – (1., 2. a 3. stupeň)
Legenda: 1. stupeň (bakalársky študijný program), 2. stupeň (magisterský, resp. inžiniersky študijný program), 3. stupeň (doktorandský študijný program)

Požiadavky na uchádzačov o štúdium na SMUMP a spôsob ich výberu
Základnou podmienkou prijatia na bakalárske štúdium je získanie úplného stredného vzdelania alebo úplného stredného odborného vzdelania s maturitnou skúškou. Na štúdium budú prijímaní najlepší uchádzači s ohľadom na ich predchádzajúce študijné výsledky (vrátane výsledkov maturitných skúšok), ich motiváciu, záujem profesijného smerovania - všetko relevantné k študijnému programu, ktorí chcú študovať a s ohľadom na výsledky prijímacieho pohovoru (bez prijímacej skúšky . Uchádzači o štúdium v študijnom programe Architektúra a urbanizmus vykonajú talentové skúšky z odborného kreslenia. Cieľom prijímacieho konania je, aby sa na štúdium dostali uchádzači s potrebnými schopnosťami a s predpokladmi úspešného absolvovania príslušného študijného programu. Spôsob výberového konania garantuje maximálne možnú objektívnosť a transparentnosť.

Štandardná dĺžka vysokoškolského štúdia v príslušných študijných programoch, udeľovaný akademický titul 
1.	stupeň: Bakalársky študijný program – 3 až 3,5 roka – bakalár (skratka „Bc.“) 
2.	stupeň: Magisterský (inžiniersky) študijný program – 2 až 2,5 roka) – magister (skratka „Mgr.“), resp. inžinier (skratka „Ing.“)
3. stupeň: Doktorandský študijný program – 3 až  5 rokov - doktor (skratka „PhD.“)

Forma štúdia
Denná a externá (podľa konkrétneho študijného programu).

Podmienky pre postup do ďalšej časti štúdia a skončenie štúdia 
Študijné programy sú koncipované na kreditovom systéme. Študent obdrží pridelené kredity za absolvované jednotky študijného programu. Na postúpenie do vyššieho ročníka sa vyžaduje získanie 40 kreditov. Podmienkou riadneho skončenia štúdia v bakalárskom študijnom programe je 180 (v priemere 60 kreditov za rok). Podmienkou riadneho skončenia štúdia v magisterskom (inžinierskom) študijnom programe je 120 kreditov (spolu 300 kreditov). Bakalárske/magisterské štúdium/inžinierske štúdium sa ukončuje štátnou skúškou, ktorej súčasťou je aj obhajoba záverečnej (bakalárskej/diplomovej) práce. Doktorandské štúdium sa končí dizertačnou skúškou a obhajobou dizertačnej práce. Podmienkou postupu na doktorandské štúdium je vykonanie prijímacej skúšky.

Predpokladaný počet prijímaných uchádzačov o štúdium
V prvom akademickom roku univerzita  plánuje prijať na štúdium v bakalárskom študijnom programe: Architektúra a urbanizmus 150, Pozemné  a vodné stavby 200, Aplikovaná informatika 150, Letecká doprava 100, Medzinárodné vzťahy 100 a Ošetrovateľstvo 100 študentov z domácich a zahraničných uchádzačov. Predpokladá sa, že v ďalších rokoch sa tento počet bude zvyšovať, najmä z radu zahraničných záujemcov.

Profil a uplatnenie absolventov študijných programov  
Všetky študijné programy  na SMUMP v Košiciach  sú navrhnuté tak, že každý študent, ktorý skonči štúdium a obháji bakalársku prácu (aj s najslabším prospechom) získa požadované teoretické poznatky, praktické návyky a zručnosť v zmysle profilu absolventa. Projektové práce, či už explicitne alebo implicitne vyjadrené v učebných plánoch, vyžadujú od študenta aplikovanie získaných teoretických a praktických poznatkov v plnom rozsahu. Úspešne skončiť štúdium tak môžu iba študenti, ktorí sa systematicky priebežne venujú štúdiu jednotlivých predmetov. Značné percento študentov už počas štúdia si rozširuje svoje praktické znalosti a zručnosti, najmä odbornou praxou a  stážou  prostredníctvom detašovaného pracoviska v USA, aj prácou v rôznych odvetviach hospodárstva ako napr. konštruktéri, projektanti, programátori, administrátori počítačových sietí, konštruktéri leteckých zariadení, administratívni poradcovia a zdravotní ošetrovatelia v spojení diagnostickými pomôckami. 
Absolventi všetkých študijných programov nájdu uplatnenie na domácom ako aj medzinárodnom trhu práce vo všetkých odvetviach hospodárstva, tak v súkromnom ako aj vo verejnom sektore. Uplatnia sa v stavebnom odvetví a vo všetkých odvetviach, ktoré využívajú metódy aplikovanej informatiky a prostriedky informačných technológií na riadenie a správu svojich procesov (napr. stavebné podniky, projektové organizácie, priemyselné podniky, bankovníctvo, letecká doprava, zdravotníctvo, vzdelávacie inštitúcie). Absolventi budú pripravení aj na ďalšie druhostupňové vysokoškolské vzdelávanie v  odboroch Architektúra a staviteľstvo, Aplikovaná informatika, Avionické systémy lietadiel alebo príbuzných odboroch a  v odbore Medzinárodné vzťahy. Absolventi I. stupňa študijného programu Ošetrovateľstvo a diagnostické pomôcky budú pripravení aj na ďalšie druhostupňové vysokoškolské vzdelanie na lekárskych fakultách doma alebo v zahraničí.

2.2.2.	Údaje o organizačnom, materiálnom, technickom, priestorovom, finančnom, informačnom a personálnom zabezpečení

Organizačné zabezpečenie 
Základná organizačná štruktúra funkcií a orgánov - rektor, prorektori, kvestor, vedecká rada, akademický senát, správna rada
Pracoviská – 
- Pedagogické: Učebno-výcvikové zariadenia v Košiciach, v USA (Baltimore), v Starej Ľubovni, vo Vyšných Ružbachoch, v Rusku (Moskva)
- Pracoviská a zariadenia rektorátu SMUMP (Sekretariát a príslušné oddelenia)
- Univerzitná knižnica, Študovňa – konzultačné stredisko, Stredisko výpočtovej techniky, Edičné stredisko, Predajňa skrípt 
- Vedecké ústavy (nosné vedecko–pedagogické pracoviská) - Ústav všeobecne vzdelávacích predmetov, Ústav teórie architektúry a urbanizmu, Ústav teórie konštrukcií pozemných a vodných stavieb(ÚPaVS), Ústav aplikovanej informatiky (ÚAI), Ústav leteckej dopravy a služieb, Ústav medzinárodných vzťahov, Ústav ošetrovateľstva a diagnostiky (ÚO), Ústav praktického výcviku v USA(ÚPV)
	 
Priestorové, technické, materiálne zabezpečenie 
SMUMP je dislokovaná na dvoch kontinentoch (Európa a Amerika) v lokalitách Slovenskej republiky, Ruska a USA. Existujúcim personálnym, materiálnym, technickým a informačným zabezpečením sú vytvorené priaznivé podmienky pre úspešné plnohodnotné až špičkové vysokoškolské vzdelanie na SMUMP v Košiciach. 
Technické a priestorové zabezpečenie:
Učebno-výcvikové zariadenie  v USA (Baltimore
Priestory na prednášky, cvičenia, odbornú prax všetkých študijných programov a ubytovanie pre 200 až 600 študentov sú zabezpečené hospodárskou zmluvou. Výrazným úspechom je zabezpečenie odbornej praxe na špičkových vedeckých pracoviskách pre študentov študijných programov Aplikovaná informatika, Ošetrovateľstvo a diagnostika. 
Učebno-výcvikové zariadenia v Košiciach
Priestory na prednášky, cvičenia, laboratórne práce  a ubytovanie pre 600 študentov sú zabezpečené zmluvou o budúcej zmluve, ktorá bude právne overená po udelení štátneho súhlasu pôsobiť ako súkromná vysoká škola. V súčasnosti sú vedené rokovania (podnet vo forme žiadosti) o odkúpenie vhodných priestorov v Košiciach slúžiacich na  vzdelávanie a výskum. Priestory pre experimentálny a aplikovaný výskum zo stavebných študijných odborov sú zabezpečené dohodou o spolupráci s Technickým a skušobným ústavom stavebným v Košiciach. Špecializované odborné pracovisko pre odbornú prax leteckých študijných programov, najmä výkon leteckého výcviku a leteckej prevádzky, je zabezpečené hospodárskou zmluvou s leteckými klubmi v tuzemsku a v zahraničí. Odborná prax študijného programu Ošetrovateľstvo a diagnostické pomôcky mimo USA bude zabezpečená aj v Štátnej železničiarskej nemocnici v Košiciach, kde po udelení štátneho súhlasu v predmetnej veci bude so štatutárnym zástupcom nemocnice podpísaná zmluva o konkrétnych podmienkach. 
Ďalšie priestory: Učebno-výcvikové zariadenia: v Starej Ľubovni, vo Vyšných Ružbachoch, Rusku (Moskva). 

Informačné zabezpečenie
          Univerzitná knižnica. Nosným zdrojom knižného fondu sú písomnou formou zabezpečené vedecké knižnice v Košiciach, v Baltimore  (USA) a v Moskve. V súčasnosti prebiehajú rokovania so štatutárnym zástupcom Vedeckej knižnice Akadémie vied v Moskve o slobodnom vypožičiavaní kníh študentmi  SMUMP v Košiciach. Po získaní vhodných priestorov v Košiciach, SMUMP začne (cca v roku 2005) zriaďovanie vlastnej univerzitnej knižnice.   
Ďalšie: Študovňa - konzultačné stredisko, Stredisko výpočtovej techniky, Predajňa skrípt a literatúry.

Finančné zabezpečenie 
Hlavným zdrojom financovania SMUMP sú výnosy z podnikateľskej činnosti, prostriedky získané darovaním od tuzemských a zahraničných fyzických a právnických osôb, príjmy z výučby zahraničných študentov, zahraničné dotácie, príjmy z dedičstva, príjmy za výučbu v rámci celoživotného vzdelávania občanov, výnosy z majetku, výnosy z duševného vlastníctva, prípadne dotácie z rozpočtov obcí a z rozpočtov vyšších územných celkov a iné príjmy, ak tieto nevylučuje zákon.
SMUMP vykonáva podnikateľskú činnosť za úhradu, ktorá nadväzuje na jej vzdelávaciu, výskumnú, vývojovú  činnosť, ďalšiu tvorivú činnosť a činnosť slúžiacu na účinnejšie využitie ľudských zdrojov a majetku.
Ďalším zdrojom financovania SMUMP sú poplatky študentov spojené so štúdiom, najmä náborovaných študentov cez podnikové štipendia zahraničných korporácií.
Časť finančných zdrojov pre SMUMP môžu byť aj dotácie zo štátneho rozpočtu, ak budú poskytnuté. 
	
Personálne zabezpečenie výučby
Prehľad garantov a spolugarantov (kurzíva) uvedených v pôvodných podkladoch z 13. marca 2004. 
(Zoznam profesorov a docentov s identifikáciou vedeckej špecializácie. V priebehu akreditácie dochádzalo k niektorým zmenám, a preto  je potrebné brať zoznam ako orientačný.)      
          7 -  5.2.3        Prof. Ing. Peter BIGOŠ, CSc.	
          11- 5.1.4        Prof. Ing. Vasil  DORNIČ, DrSc. 
          16- 3.1.5        Akademik, Doc. Vladimír DŽANGIRIJAN, CSc.  
          24- 5.2.14      Prof. Ing. Miroslav GREGA, CSc.     
          29- 9.2.9        Prof. Ing. Štefan HUDÁK. DrSc.                     
          31- 7.1.7        Prof. MUDr. Oleg  CHRUSTALEV, DrSc.
          32- 5.1.1        Doc. Ing. arch. Ján  ILKOVIČ, PhD.
               33-7.1.12       Prof. MUDr. Jozef  KAFKA, DrSc.
               39-5.2.56       Prof. Ing. Tobiáš  LAZAR, DrSc.                 
               41- 5.1.6        Akademik. Prof. Ing. Jurij  LJAPIČEV, DrSc. 
               43- 5.1.6        Prof. Ing. Michal LUKAČ, CSc.                   
 	  47- 9.2.9        Prof. Ing. Stanislav  MARCHEVSKÝ, CSc.   
               51- 5.1.4        Doc. Ing. Miloslav NOVOTNÝ, CSc.
               55- 5.1.1        Prof. Ing. arch. Viktor PROSKURJAKOV, DrSc.
               56- 4.1.10      RNDr. Dušan  PODHORSKÝ, DrSc. ( v evidencií profesor        
               57- 5.2.9        Doc. Ing. Pavel  PROKOPOVIČ, CSc.                     
               61- 9.2.9        Prof. RNDr. Valerij  SOKOLOV, CSc.     
               69- 3.4.11      Prof. JUDr. Peter  VOJČIK, CSc.                    
               
U garantov sa predpokladá pracovný pomer na ustanovený týždenný pracovný čas. Z hľadiska kvalifikačnej štruktúry sa uvádza 101 učiteľov, z toho 70 profesorov, docentov, DrSc.

2.2.3. Dlhodobý zámer 
Akútna potreba zvýšenia odbornej  spôsobilosti absolventov vysokoškolského štúdia a možnosti ich zamestnanosti vo zväčšenom konkurenčnom prostredí EU sa stali stratégiou  predmetného projektu vzdelávania na novej medzinárodnej univerzite v Košiciach a jej významných detašovaných vedeckých pracoviskách v zahraničí.
Lokalizácia univerzity v rozsiahlom medzinárodnom priestore, na území dvoch svetových mocností sa pozitívne odrazí v jej činnosti, čím sú vytvorené priaznivé predpoklady univerzálnejšej odbornej prípravy absolventov pre potreby spoločenskej praxe. 
Podmienkou dosiahnutia zdôvodneného cieľa vo vzdelávaní absolventov na predmetnej univerzite je zrýchlenie procesu získania vedomosti z dvoch svetových jazykov (anglický a ruský a informačných technológií profilujúcich študijných odborov. Prostriedkom zmeny systému jazykovej a odbornej prípravy je časovo limitovaná odborná prax na zahraničných detašovaných pracoviskách univerzity v Baltimore (USA a v Moskve (Rusko. Za pomoci kvalifikovaných učiteľov v príslušnom jazykovom prostredí v období programovanej odbornej praxe sú vytvorené ďalšie priaznivé predpoklady pre produktívnejšiu výučbu študovaného jazyka a osvojenia si odbornej terminológie z profilujúcich študijných odborov.  
Dosiahnutie plánovaného cieľa je garantované zabezpečením dostatočného  počtu vysoko kvalifikovaných vysokoškolských učiteľov pre univerzitu, ktorí disponujú silným vedeckým potenciálom  erudovaných  pracovníkov v štruktúre „profesor, docent, odborný asistent a asistent“  špičkových vedeckých úrovniach. 
Odrazom silného vedeckého potenciálu bude v krátkom časovom období získanie pre  Slovanskú medzinárodnú univerzitu Majstra Pavla v Košiciach, domácu a medzinárodnú akreditáciu, najmä v USA, Rusku a v štátoch EU. Zdôvodnenou spôsobilosťou univerzity vo veci vysokoškolského vzdelávania a vedeckého výskumu bude intenzifikácia pedagogického procesu za účinnej podpory počítačovej techniky a aplikovanej informatiky.    
Široká základňa vedomostí a príprava na zamestnanie už viac nie sú dve pro- tichodné alebo oddelené záležitosti. Čoraz viac sa uznáva význam vedomostí pri využívaní odborných  zručností, najmä v oblasti informačných technológií. Osobitnú pozornosť cez svoje stavebné študijné odbory univerzita bude venovať najmä revitalizácii starého stavebného fondu, architektonickým pamiatkam a ochrane krajiny v životnom prostredí proti záplavám v čase výdatných dažďov. Z toho v rámci podnikateľskej aktivity vyplývajú dlhodobé úlohy univerzity pre Slovensko, najmä:
a obnovenie panelových budov bytového fondu, ktoré svojím opotrebením už     ohrozujú zdravie a životy ich užívateľov,  
b v spolupráci so zahraničným investorom zabezpečenie prípravy územia a projektovej dokumentácie medzinárodnej hydrocentrály na riekach (Bodrog a Tisa),  ktoré v súčasnosti v čase výdatných dažďov zaplavovaním poškodzujú Východoslovenskú nížinu so všetkými dôsledkami.
Širokej verejnosti je všeobecne známo, že trh práce v odbornosti absolventov vyvoláva potrebu vyššej  miery flexibility, aby sa vyhovelo širšiemu a rozmani- tejšiemu dopytu. Je predpoklad, že v blízkej budúcnosti v EU dôjde k významnému rozvoju. Pre rozvojovú potrebu Slovenska v rámci EU univerzita vyškolí špičkových odborníkov z ostatných študijných odborov, najmä z aplikovanej informatiky a medzinárodných vzťahov.
Splnenie dlhodobého zámeru Slovanskej medzinárodnej univerzity Majstra Pavla v Košiciach je garantované vedeckým potenciálom svojich pracovníkov, najmä dostatočného počtu mladšej generácie.
Svet prechádza obdobím hlbokých zmien, čo je príznačné nielen pre Európu, ale aj pre iné svetadiely. Nastupuje nový vek, ktorý je premenlivejší a rozmanitejší ako ten predtým.
Niet pochýb, že tento nový vek - vek internacionalizácie obchodu, informačnej spoločnosti, prevratných vedecko-technických zmien - prináša neistoty a obavy predovšetkým preto, lebo bez výsledkov vedeckého výskumu je ťažké predvídať smer vývinu v budúcnosti. 
Tieto neistoty a obavy sú bez pochýb silnejšie v Európe než kdekoľvek inde. Európska civilizácia má dlhú históriu a je veľmi rozmanitá. Zmieta sa medzi hladom po výskume a vedomostiach a dedičstvom tradícií, ktoré priviedli Európu ako prvú k technickej a priemyselnej revolúcii a k zmenám vo svete, medzi hlboko zakorenenou výzvou po stabilite a kolektívnej bezpečnosti.
Byť Európanom znamená mať výhodu kultúrneho dedičstva neporovnateľnej rozmanitosti a hĺbky. Malo by to tiež znamenať úplný prístup k vedomostiam a zručnostiam. Cieľ, ktorý si Slovanská medzinárodná univerzita Majstra Pavla v Ko- šiciach kladie, je oveľa skromnejší: pomôcť Európskej únii, v spojení s politikou vzdelávania a odbornej prípravy jej členských štátov, nasmerovať Európu na cestu k učiacej sa spoločnosti v tesnej spolupráci s veľmocami USA a Ruskom. 

2.2.4. Začiatok výučby
	Predpokladal sa v akademickom roku 2004/2005.

3.	Záver

a.	Akreditačná komisia vydala nesúhlasné stanovisko k predloženým študijným programom SMUMP.
b.	Návrhy vnútorných predpisov SMUMP, ktoré podliehajú registrácii ministerstvom školstva, po vyjadrení Akreditačnej komisie (použitie názvu „univerzita“), nie sú v súlade so zákonom o vysokých školách.
 
	Z uvedeného vyplýva, že právnická osoba International education, s. r. o. spĺňa podmienky určené zákonom o vysokých školách na neudelenie štátneho súhlasu, a preto ministerstvo školstva odporúča vláde neudeliť jej štátny súhlas – oprávnenie pôsobiť ako súkromná vysoká škola s názvom Slovanská medzinárodná univerzita Majstra Pavla v Košiciach.